21.12.2022
RO
Jurnalul Oficial al Uniunii Europene
C 486/63
Energia electrică din surse regenerabile 2.21.
Energia electrică din surse regenerabile cum ar fi energia eoliana, energia solară și biogazul, reprezintă o componentă majoră în peisajul rural.
Armonizarea legislației între statele membre trebuie să promoveze și să protejeze interesele prosumatorilor și să motiveze investițiile în infrastructurile de energie din surse regenerabile.
Toate statele membre trebuie să dispună de posibilitatea de a vinde energia produsă către rețeaua națională.
Trebuie să existe sisteme de compensare adecvate între energia din surse regenerabile produsă de prosumatori și energia consumată pentru a asigura independența energetică a zonelor rurale.
2.22.
Licitațiile recente pentru achizițiile publice centralizate de energie electrică din surse regenerabile au devenit tot mai răspândite și au reușit în multe cazuri să reducă costurile de construcție a instalațiilor eoliene și solare.
În general, dezvoltarea energiei electrice în zonele rurale este legată în primul rând de decarbonizarea sectorului energetic și nu există sinergii cu obiectivele de dezvoltare rurală.
Locuitorii din zonele rurale se opun frecvent acestor dezvoltări întrucât prevăd un beneficiu modest pentru comunitatea locală.
2.23.
Cooperativele și alte organizații de la nivel local trebuie implicate în convenirea asupra locațiilor destinate instalațiilor de energie electrică din surse regenerabile, atât în interiorul teritoriilor, cât și în regiunile de coastă.
Comunitățile locale trebuie să aibă participații și să obțină beneficii locale din astfel de instalații.
2.24.
În cadrul acestor proiecte ample, dezvoltarea energiei din surse regenerabile este legată în primul rând de decarbonizarea sectorului energetic; există puține preocupări legate de dezvoltarea rurală.
Parcurile eoliene la scară mică, precum și instalațiile solare și de digestie anaerobă de mici dimensiuni operate de cooperative și de populația locală pot fi mai orientate către dezvoltarea rurală, precum și către incluziunea socială și economică a comunităților rurale.
Există nevoia obținerii unui echilibru în legătură cu aceste două sisteme.
Comunitățile de energie din surse regenerabile și comunitățile de energie ale cetățenilor oferă o cale de a realiza o tranziție energetică echitabilă, combinată cu dezvoltarea comunității.
2.25.
Un studiu de caz în Suedia rurală (Ejdemo și Söderholm, 2015) a constatat că, în absența unui sistem de beneficii pentru comunitate, oportunitățile de ocupare a forței de muncă au fost foarte modeste în contextul dezvoltării rurale.
2.26.
O comunitate de energie a cetățenilor este o entitate juridică în cadrul căreia cetățenii, IMM-urile și autoritățile locale se reunesc în calitate de utilizatori finale pentru a coopera în ceea ce privește generarea de energie din surse regenerabile.
Un astfel de exemplu este municipalitatea Feldheim (un mic sat din sud-vestul Berlinului) care a devenit autonomă din punct de vedere energetic.
Municipalitatea a instalat turbine eoliene în curțile din spatele caselor și a creat o rețea independentă.
Rezidenții plătesc prețuri minime pentru energia electrică.
Instalarea unei centrale de biogaz a permis satului să creeze o rețea centralizată de termoficare.
Acesta este un exemplu excelent al unei comunități a energiei din surse regenerabile în funcțiune.
De asemenea, aceasta demonstrează că o abordare ascendentă este vitală pentru viitorul zonelor rurale (5).
2.27.
Răspunsul din partea cererii deplasează consumul de energie electrică către perioade în care sistemul poate face față cererii.
Trebuie să aplatizăm curba cererii nete pentru energia electrică în perioadele de vârf ale cererii pentru a evita penele de curent pe măsură ce este produsă mai multă energie electrică verde.
Utilizarea stocării bateriilor, a stocării hidroelectrice și a electrificării inteligente va oferi flexibilitate în ceea ce privește aplatizarea curbei cererii nete.
2.28.
Adresându-se la Dublin parlamentarilor irlandezi, comisara pentru energie, Kadri Simson, a declarat că războiul din Ucraina a forțat Bruxelles-ul să meargă mai departe și mai rapid pentru a pune capăt importurilor de combustibil din Rusia.
Ea a afirmat că, în cadrul propunerilor care nu au fost încă convenite, UE va urmări să își asume 45 % din consumul său de energie din surse regenerabile până în 2030.
Aceasta va reprezenta o creștere față de obiectivul actual de 32 % și mai mult decât dublul cotei de 22 % în 2020.
CESE este de acord cu acest nou obiectiv, dar avertizează că el poate fi atins numai prin stimularea rapidă a unor investiții noi și mai mari în tranziția energetică rurală.
2.29.
Vântul nu bate mereu, prin urmare va fi necesară o rezervă.
Hidrogenul verde poate constitui o rezervă pentru a răspunde cererii variate de energie electrică și poate fi stocat până în momentul în care devine necesar.
(5)
ERP WORKSHOP REPORT Workshop 21 (raport de atelier ERP, atelierul 21).